Številka: 1002-1598/2021/2

Datum: 13. 10. 2021

Zadeva: Drugi odstavek 16. člena Zakona o sistemu plač v javnem sektorju in delovno mesto v enem nazivu

Zveza: Vaše elektronsko sporočilo z dne 11. 10. 2021

Spoštovani,

na naše ministrstvo ste naslovili vprašanje v zvezi z delovnim mestom Vodje oddelka Višji svetovalec (šifra: C027010), ki je v aktu o sistemizaciji delovnih mest in nazivov občinske uprave sistemizirano kot položajno delovno mesto samo v enem najvišjem nazivu v skladu s četrtim odstavkom 55. člena Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih[[1]](#footnote-1) (v nadaljevanju: Uredba). Navajate, da ima sistemiziran najvišji naziv »1« delovnega mesta Višji svetovalec (šifra: C027010) v uradnem katalogu delovnih mest plačni razpon od 39. do 45. plačnega razreda, kar pomeni možnost 6 plačnih razredov napredovanj. Nadalje navajate, da drugi odstavek 16. člena Zakona o sistemu plač v javnem sektorju[[2]](#footnote-2) (v nadaljevanju: ZSPJS) določa: »Če z napredovanjem na delovnih mestih, kjer je mogoče napredovanje v naziv, skupaj v vseh nazivih ni mogoče napredovanje za deset plačnih razredov, je v najvišjem nazivu mogoče napredovati za toliko plačnih razredov, da je doseženo napredovanje v nazivih skupno za deset plačnih razredov.«. V tej zvezi vas zanima ali pravilno razumete, da lahko uradnik na tem položajnem delovnem mestu, ki je sistemizirano v skladu s četrtim odstavkom 55. člena Uredbe le v enem najvišjem nazivu, v skladu z drugim odstavkom 16. člena ZSPJS napreduje za 10 plačnih razredov, torej do 49. plačnega razreda (in ne le do 45. plačnega razreda, ki je zgornji plačni razred tega naziva v uradnem katalogu delovnih mest).

Uvodoma pojasnjujemo, da Katalog funkcij, delovnih mest in nazivov, ki ga na podlagi tretjega odstavka 7. člena ZSPJS objavlja naše ministrstvo, predstavlja le zbir oziroma seznam funkcij, delovnih mest in nazivov, določenih z zakonom, podzakonskim predpisom, splošnim aktom organa iz 13. člena ZSPJS ali kolektivno pogodbo in ni podlaga za določanje, preimenovanje ali uvrščanje v plačni razred delovnih mest, nazivov ali funkcij. Način uvrščanja delovnih mest in nazivov v plačne razrede namreč določa ZSPJS, in sicer v 13. členu, kjer je glede delovnih mest in nazivov v plačni podskupini C2 - Uradniki v državni upravi, upravah pravosodnih organov in upravah lokalnih skupnosti, kamor sodi tudi delovno mesto Višji svetovalec in nazivi tega delovnega mesta (šifra: C027010), določeno, da se ta uvrščajo v plačne razrede s kolektivno pogodbo dejavnosti, ki je Kolektivna pogodba za državno upravo, uprave pravosodnih organov in uprave samoupravnih lokalnih skupnosti - tarifni del[[3]](#footnote-3).

V zvezi z dilemami glede drugega odstavka 16. člena ZSPJS v povezavi z določbami Uredbe, ki omogoča sistemiziranje delovnega mesta v enem nazivu, vas obveščamo, da je Ministrstvo za javno upravo že podalo mnenje, da navedena določba jasno izraža namen in voljo zakonodajalca, da imajo javni uslužbenci (razen javnih uslužbencev plačne skupine B - direktorji) možnost napredovanja za 10 plačnih razredov.

Kot smo navedli, se delovna mesta in nazivi v občinskih upravah v plačne razrede uvrščajo s Kolektivno pogodbo za državno upravo, uprave pravosodnih organov in uprave samoupravnih lokalnih skupnosti. Pri tem pa je pomembno, da se delovna mesta, ki se v plačne razrede sicer uvrščajo s to kolektivno pogodbo, ne določajo (razvrščajo) s kolektivno pogodbo, temveč na podlagi 78. člena Zakona o javnih uslužbencih[[4]](#footnote-4) z Uredbo o notranji organizaciji, sistemizaciji, delovnih mestih in nazivih v organih javne uprave in v pravosodnih organih. Uredba v 55. členu ureja povezavo med uradniškimi delovnimi mesti in nazivi. V četrtem odstavku 55. člena pa je določeno, da se naloge na položaju opravljajo v enem ali dveh zaporednih nazivih. Ker se delovna mesta in nazivi ne določajo s kolektivno pogodbo (z njo se samo uvrščajo v plačne razrede), temveč se v organih državne uprave, občinah ter v pravosodnih organih določajo z Uredbo, ki dopušča sistemizacijo položajnih delovnih mest zgolj v enem nazivu, je v povezavi z drugim odstavkom 16. člena ZSPJS v konkretnem primeru pravilno, da se na tem delovnem mestu določi možnost napredovanja za 10 plačnih razredov ter kot maksimalni plačni razred napredovanja določi 49. plačni razred.

V tej zvezi smo objavili še dve mnenji, ki sta vam lahko v pomoč:

- Določitev maksimalnega števila plačnih razredov napredovanja na delovnem mestu v dveh nazivih (13. 08. 2021) (<https://www.gov.si/assets/ministrstva/MJU/Placni-sistem/Napredovanje-v-visji-naziv-drugi-odstavek-20-clena-ZSPJS/Dolocitev-maksimalnega-stevila-placnih-razredov-napredovanja-na-delovnem-13.-08.-2021.docx>.) in

- Uvrščanje delovnih mest v plačne razrede pri drugih državnih organih (6. 2. 2019) (<https://www.gov.si/assets/ministrstva/MJU/Placni-sistem/Drugi-drzavni-organi/Uvrscanje-delovnih-mest-v-placne-razrede-pri-drugih-drzavnih-organih-6-v2.-2.-2019.docx>).

Lepo pozdravljeni,

Peter Pogačar

generalni direktor

Poslano:

* naslovniku po e-pošti

1. Uredba o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. 58/03, 81/03, 109/03, 43/04, 58/04 – popr., 138/04, 35/05, 60/05, 72/05, 112/05, 49/06, 140/06, 9/07, 33/08, 66/08, 88/08, 8/09, 63/09, 73/09, 11/10, 42/10, 82/10, 17/11, 14/12, 17/12, 23/12, 98/12, 16/13, 18/13, 36/13, 51/13, 59/13, 14/14, 28/14, 43/14, 76/14, 91/14, 36/15, 57/15, 4/16, 44/16, 58/16, 84/16, 8/17, 40/17, 41/17, 11/19, 25/19, 54/19, 67/19, 89/20, 104/20, 118/20, 168/20, 31/21 in 54/21) [↑](#footnote-ref-1)
2. Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18) [↑](#footnote-ref-2)
3. Kolektivna pogodba za državno upravo, uprave pravosodnih organov in uprave samoupravnih lokalnih skupnosti - tarifni del (Uradni list RS, št. 60/08, 106/15, 51/16, 46/17, 58/17 – popr. in 80/18) [↑](#footnote-ref-3)
4. Zakon o javnih uslužbencih (ZJU-Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20–ZIntPK-C in 203/20–ZIUPOPDVE) [↑](#footnote-ref-4)